Profesii

Mai mult de o treime (35%) dintre programatorii din România nu sunt licenţiaţi în IT, procentul fiind totuşi mai scăzut decât situaţia înregistrată la nivel global, unde 46% dintre programatori nu au terminat o facultate cu profil IT, arată rezultatele unui sondaj realizat pe un eşantion de 56.000 de programatori din 173 de ţări. Din România, la cercetare au participat aproape 1.000 de programatori.

„În România, procentul programatorilor fără licenţă este de 35%, sub cel înregistrat la nivel global. Nu ştim care este motivul exact, poate nu au fost interesaţi sau poate nu şi-au permis financiar. Oricum, se confirmă faptul că în unele domenii de activitate în general şi în domeniul IT, în special, studiile formale nu contează chiar atât de mult. La urma urmei, Mark Zuckerberg, Steve Jobs şi Bill Gates au renunţat, pe parcurs, la studiile universitare pe care le înce­puseră“, a explicat Răzvan Rada, general manager în cadrul Head Hunting IT, companie specializată în recrutarea de candidaţi pentru sectorul serviciilor informatice.